Premieră: Tesla, devansată de BMW pe piața automobilelor electrice din UE
Constructorul auto german BMW a vândut, pentru prima dată în istorie, mai multe vehicule electrice în Uniunea Europeană decât rivalul american Tesla, iar acest lucru s-a întâmplat în luna iulie 2024, când producătorul din Germania a reușit să își majoreze livrările pe o piață care, per ansamblu, a încetinit, conform Bloomberg.
Datele analizate de firma de consultanță Jato Dynamics arată că, în luna iulie 2024, vânzările de automobile BMW complet electrice în blocul comunitar au crescut cu aproape o treime, până la 14.869 de unități. În schimb, livrările Tesla au scăzut cu 16% până la 14.561 de unități, notează Agerpres.